VOL. 1 SESSION 12 - Hre Mang\nVOL. 1 SESSION 12\nJESUH IN A DUNGTHLUNTU PAWL A THLAH\nKey: Jesuh in Thuthangtha leitlun deng tiang thlenpitu dingah in ko.\nJesuh in dungthluntu pawl hnenah Thuthangtha sim in dungthluntu va tuah dingin thu a pek. Cutin Jesuh Khrih dungthluntu dingah midang va tuah sin aw vivo in arat sal hlan lo dungthluntu hnatuan cu peh vivo dingmi asi.\nTuitum zirnak ah nangmah le na group in Jesuh in dungthluntu pawl hnenah thupek ropi a pekmi (Matthai 28:16-20) thu zir asi ding. Jesuh thupek ropi simsin vivo thei dingin na tim tuah aw. Jesuh thu pek cu feh ding, Thuthangtha sim ding, dungthluntu tuah ding, baptisma pek ding, zirh ding asi. Cutin Jesuh thu leitlun mi hmuahhmuah hnen tiang thlenter ding, Jesuh hmin thanter ding asi.\nThuthangtha sim dingin thuneihnak kan neihmi pawl sim thiam dingin na timtuah aw. Matthai 28:16-20, le Tirhthlah 1:7-8, pawl zoh in Jerusalem, Juadea, Samaria, le leitlun deng tiang tiah a simmi pawl ziang asi ti fiang dingin nangmah le na group sungah rak zir uh. Himi Bible bungcang pawl fiang zet dingin rak siar nawn leuhleuh aw.\nAhmaisa ah kan zohzo mi cu Jesuh in leitlun mission hnatuan kan tuannak ding hrangah a tulmi ziangkim in pek zo asi. Kanmai huham cahnak, hmanrua parah kan hngat awk a tul lo. Tui zarh zirnak kan thok hlanah a hnuailam thusuhnak ruat tlangin na sannak pawl rak ngan khum aw la na group ah relkhawm dingin timtuah cia aw.\nTuzarh sung zir ding siar ding pawl lakah ziangtiang na rak tuah ziang na bang?\nBible siar ding mi na siarmi lak ihsin ziangmi na zir ngah?\nThu sut duh mi na nei maw?\nZirnak kan peh sunzawm hlanah thlacam aw.\n· Pathian hnenah a thutak a lo theihter, a lo zirhmi parah lungawithu sim aw.\n· Pathian hnenah raltha zetin na zirmi pawl nunpi ngam dingin abik takin a tui tum ih zirnak hi a takin nangmai nun rori nunpi dingin thlacam in dil aw\n· Tuitum ah thinlung takin Jesuh dungthluntu pakhat ih nun cu ziangvek asi timi nangmai nun rori ah lang dingin thinlung tumruh zetin pumpek awk tumtahnak thawn zir dingin thlacam aw.\nJesuh dungthluntu na sinak vekin na nunah ziangvek thleng awknak danglam bik na nunah na tawntehmi asi?\nJesuh Khrih in na nun a lo thleng sinsin vekin Jesuh Khrih ih lungtur vekin na lung a tur tikah Amai hmin sunlawinak hrang lawngah na nitin nun na hmang dingih Jesuh in leitlun ah rundamnak Thuthangtha thlenter a duh vekin na thinlung sungah mihlo rundam duhnak in a lo luahkhat ding asi.\nJesuh dungthluntu pawl nunah Jesuh leitlun a um lai ah kaisoh can tumsuk can nei in anhai in an um can a rak um. Jesuh an theih pek ah an lung a awi zet, Jesuh kross parah khenbet asi tikah an mang a bang an anhai, Jesuh a thohsal tikah an lung a awi tuk, Jesuh in vanram ah a fehsan sal tikah an ninghang um ngaihnak thei loin an rak um dah. Asinan thu cahta lo in a tlansan lo, an hnenah a nunnak cawpcilh in an tuansuah tulmi thupek a dungthluntu pawl a ko khawm ih a cahta hai asi.\nMatthai 28:16-20, 16Dungthluntu hleikhat pawl cu Jesuh ih a fial bangtuk in Galilee tlang parah an feh. 17Amah cu an hmu ih an biak, a sinain a hrek cun an zum lo. 18Jesuh cun a pan hai ih an hnenah, “Lei le vanih thuneihnak hmuahhmuah cu ka hnenah pek a si zo. 19Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. 20Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” tiah a ti.\nHimi Bible bungcang na siar tikah na thinlung in ziang na ruat hmaisa bik ih ziangruangah?\nJesuh thupek hi dungthluntu pawl hnenah thu a pek thok ihsin ziangtin dungthluntu pawl in sankhat hnu sankhat an rak tuan ih a tak in an rak canter?\nJesuh thupek hi ziangzon ah a fam kim hrih lo?\nJesuh thupek ropi cu leitlun ah milai taksa in a um lai ihsin a dungthluntu hmuahhmuah-nangmah tel in an tuah ringring mi le an tuah rero lai dingmi asi. Jesuh thupek ropi hi fiang le thuk deuh in kan zoh ding.\nJESUH IN KHUITAWK AH FEH DING TI IN SIM\nA hmaisa bik ah Jesuh thupek kan zoh tikah a thuneihnak kan zoh hmaisa ding. “Lei le van ih thuneihnak hmuahhmuah cu Jesuh hnenah pek asi” timi zianghrangah a thupi tuk? Thupek timi cu thuneihtu lawngin pek theih asi. Jesuh in thupek dawtdawt, a dungthluntu pawlin duhhril theih si loin tuahlotheihlo in thupek dawtdawt dungthluntu hnenah a pek asi. Curuangah a thupekmi pawl thu pek thei dingin le tuansuahnak hrang khalah thuneihnak a nei asi ti simfiang hmaisa dingin a thuneihnak thu pawl a sim hmaisa asi.\nNa nunah Jesuh a lal, a lo uk, na nunah thuneitu asi timi in na nitin nunah ziangsan a nei?\nJesuh thupek ropi kan zoh asile ram huap mi a nei ih tuah ding thupek asi. “Leitlun deng tiang” tiah leitlun pumpi a huap. Cuihlei ah leitlun miphun hmuahhmuah an sinak thu pawl tohmun in simmen ding si loin “feh uh” tiah thupek asi. Thil a cang mi parah rak cangvai men ding silo in mah in tuah hmaisak ding thupek asi. Cutin sim ruangah khrihfa zapi ten hnatuan bang tahratin fehsuak theh ding tinak asilo ih khrihfa zapi ten leitlun dengtiang fehsuak in Thuthangtha simnak hrangah cangvaihnak ah tel theh ding a tul tinak asi. Curualrual in zumtu zokhal mah rori fehsuak in Thuthangtha sim ding khal Pathian in tul a ti asi ahcun man cia ringring in Jesuh thupek thlun dingmi kan si.\nMission hnatuannak ah na telnak hmuhtawnmi ziangvek asi?\nJesuh thupek ah kan zoh asile “miphun hmuahhmuah” tiah a sim. Jesuh thihnak cu leitlun miphun hmuahhmuah hrangah asi tinak asi. Curuangah Jesuh thisen in a tlennak a rundamnak thuthangtha cu a rundammi miphun hmuahhmuah hnenah simsuak dingin dungthluntu zumtu zapi hnenah thupek, tuanvo peknak asi. Curuangah local kawhhran ciar in mai local kawhhran lenglam ah leitlun miphun, Khrih rundamnak Thuthangtha theih hrih lo tu pawl hrangah Jesuh mission rawngbawlnak ah tel ve lo tu local kawhhran cu Jesuh thupek thlun lo tinak a si.\nLeitlun miphun hmuahhmuah hnenah Thuthangtha sim ding Jesuh thupek ropi thlun in ziangtin mission ah na tel ve thei ding?\nJESUH IN ZIANG TUAH TULMI IN SIM\nJesuh in a rawngbawlnak ah tel dingin in sim lawng si loin ziangtin kan tuah ding timi fiang ten in sim asi.\nMathai 28:19-20, Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” tiah a ti.\nJesuh thupek dawtdawt zoh tikah ziang kan tuah tul timi a fiang. Dungthluntu tuah ding ah in fial. Kan mission hantuan rah suah dingmi cu Jesuh dungthluntu tuah ding asi. Baptisma cu dungthluntu an si hnu ah tuah dingmi asi. Baptisma laknak cu mipi hmaiah Jesuh dungthlunti sinak phuan suahnak asi.\nZumlo tu hnenah baptisma thu ziangtin na sim fiang ding?\nA poi zetmi cu mi tampi in mi pakhat cu a piangthar ih baptisma a lak hnu ahcun a famkim theh tiah an ruat sual pang theu. Piangtharnak le baptisma laknak cu a hram thoknak asi ih Jesuh dungthluntu tha si thei dingin an hram thok sawn asi. Cutin Jesuh dungthluntu si in Jesuh ih zirhnak hmuahhmuah zirh tulmi an si. Jesuh thupek rori sungah a tel mi cu dungthluntu pawl hnenah a zirhmi hmuahhmuah an thlun dignah zirh ding asi. Cucu a thupek asi.\nCutin dungtluntu an nitin leitlun nunah Jesuh zirhnak vekin an nung, a thu an thlun ih thupek ropi nunpitu an si theinak dingah pitling tiang zirh tulmi zirh dingmi an si. Zirhnak ah a thabik cu anmai zohthim dingin Jesuh thupek thlun in nun asi.\nNa nunah Khrih nun langtertu zohthim ding zo na nei?\nJesuh dungthluntu midang va tuah vivo dingin siseh nangmah nunah Khrih palai, khrih ih hmuihmel langtertu si dingin ziangtluk nangmah le nangmah na rinsan aw aw?\n“Miphun hmuahhmuah dungthluntu si ter ding” timi Jesuh thupek thu sim tikah mi tampi in feh tahratin Thuthangtha sim ding lawng an ruat theu. Cumicu tuah ding hrimhrim mi asi. Fulltime in rawngbawl ding, part time, can rei lo te sung, a zarh tel, thla tel, kumtel ti in a phunphun in zumlotu hnenah Thuthangtha sim in dungthluntu siter ding cu zumtu zapi tuanvo asi. Cumi lawng asi theh lo, fehsuak lo tu pawl khal Jesuh thupek ropi tuansuahnak ah tel theh ding kan si, local church ihsin Jesuh mission hnatuan nak ah tel theh ding kan si.\nA thupi zet pakhat cu thlacamnak in tel asi. Thlacamnak in satan ral donak ah tel ve asi. Ram pakhatkhat, miphun pakhatkhat hrangah hmuitin nei in thlacam aw. A hnuailam pawl vekin thlacamnak ah na tel thei ve asi.\nRam pakhatkhat na hril hnu ah cumi ram sungih Khrihfa pawl hrangah thlacam aw. Khrihfa pawl rawngbawlnak hrangah an rawngbawlnak an himnak hrang thlacam sak aw.\nJesuh dungthluntu pawl siatsuah harsatnak petu ram uktu pawl siseh mipi lak ihsin siseh thiltha lo a thleng thei mi lak ihsin humhimnak hrang thlacam sak aw.\nThuthangtha simsuak theinak ding cantha sangka on awknak hrangah thlacam aw.\nTHLACAM DIL DUHMI:\nHT SUNG TUAH DINGMI\nPathian biaknak in can hmang aw.\n· Bible siar ding pawl siar awla Thiang Thlarau in a lo zirh tharmi pawl ca ah ngan khum aw.\n· A tu zarh sungah piantharnak a nei hrih lo tu pawl thawn can hmang tlang dingin timtuah aw. Na can hmandan kel thleng in Jesuh mission ah tel dingin piangthar hrih lo thawn na can pe awla cumi thawn thlarau lam thu relpi in na can hmang aw.\n· Jesuh dungthluntu canter dingin disciple na tuah dingmi minung pawl hmin list tuah awla an hrang thlacam aw. Na thinlung sungah a lang mi, na unau sungkhat lakah, hnatuanpi, tlawngkaipi, rualpi lakah zozo an si khal le an hmin list tuah awla an hrang thlacam aw.\n· Cumi hmin list lak ihsin zozo disciple (dungthluntu) ah na tuah thei bik ding timi hmin la hran aw la an hmin sal in thlacam sak aw.\n· Zohlo in ngah Tirhthlah 1:8, 8Sikhalsehla nan hnenih Thlarau Thianghlim a rung thlen tikah cahnak huham thawn nan khat ding ih Jerusalem le Judea ram le Samaria ram hmuahhmuah le leilung tlun a deng tiang keimah ih theihpitu nan si ding,” tiah a ti.\nBIBLE SIAR DING PAWL SIAR IN NA ZIRNGAHMI A HNUAI LAM AH NGAN KHUM AW\n1. Mark 16:1-20\n2. Luke 10:1-16\n3. Luke 24:36-53\n4. John 20:1-31\n5. Romans 10:1-21\n6. Romans 16:1-27\n7. 2 Korin 10:1-18\nTlaksiat le hlawhsam kan tihphannak ruangah Jesuh dungthlun si dingah a thu pek an thlun thei lo theu asi.\n· At thlak, mi aa tiah mi in in ti ding kan phang theu\n· Thusutnak pawl theih lo kan hmang\n· Hnon mi si kan phang, mi ih co hlan lo kan phang theu\n· Kan mai sual palhnak, tlamtlin lonak mi in sawh ding kan phang theu, tvp a tam tuk\nKan sinak taktak khal asi: kan tlu ding, kan bah ding, mi in in hnong ding, in nautat ding, in hmuhsuam ding, in hua ding, thusuhnak hmuah hmuah kan sang thei lo ding. Cui lai can ah Jesuh kan bang sinsin a rak si sawn. Asinan theih ringring dingmi cu Jesuh thupek kan thlun dingah kan sung dah lo asi.\nHnonmi, nautatmi kan si lai ah Jesuh kan bang sinsin sawn asi.\nCuhnakin kan fehlo, kan sim lo, kan neihmi Jesuh thu midang kan simsin lo tikah kan hlawhsam cia, kan sungcia asi sawn. A rah suahmi cu kan kut sungah a um lo; kanmah in kan tuah tulmi cu Jesuh thupek thlun in tuah ding lawng asi. A rah suah cu amai kutsungah a ummi asi.\nJesuh Thuthangtha midang hnenah simsin dingah ziang na tih, na phang, ziangin a lo dawnkham theu?\nTihphannak in ziangtivek canah Jesuh thupek ropi tuansuak thei lo dingin a lo kham?\nNa tihphannak maw, a lo khamtu pawl pahtlang thei dingin ziang na tuah ding?\nJESUH IH KHUITAWK FEH DING TI IN SIM\nJesuh in a leitlun mission hnatuan tumpi ah tel ve dingin in ko: leitlun pumpi minung rundamnak hnatuan ah tel ve dingin in ko asi. Cutin hnatuan in kawh theinak thuneihnak a nei ti kan thei.\n“Jesuh cun a pan hai ih an hnenah, “Lei le vanih thuneihnak hmuahhmuah cu ka hnenah pek a si zo,” (Mathai 28:18).\nThuneihnak nei timi cu midang hnatuan fial theinak a nei tinak asi. Curuangah Jesuh in leitlun pumhuap in hnatuan fial theinak thuneihnak a nei asi. Hnatuan in fial thei lawng si loin a thuneihnak hmangin leitlun hmuntin kip ah feh in a hnatuan tuantu ding kan si. Culawng hman silo, lei le van sangka tawh (key) keng in a hnatuan fialmi tuah tu ding kan si.\nCutin kan sim tikah kanmah parah phurrit pawl a zang theh asi. Kanmai huham cahnak fimnak thiamnak thilti theinak thuneihnak parah a thum aw mi hnatuan asilo. Milai thinlung thleng tu, milai mizia thleng tu, milai thlarau hringtu, milai nun thlengtu, milai duhnak thlengtu, milai nun sersiamthar saltu Amah Jesuh asi. Cutin kan sungah hna a tuan duh ruangah “FEH UH” tiah in fial mi asi.\nDungthluntu tuah dingin na ke kar suak tikah Jesuh thuneihnak parah na hgat aw maw, nangmai parah na hngat aw sawn? A hnuiah khuimi na nai bik check aw!\nNanmah parah Jesuh parah\nJesuh thuneihnak parah zaahza hngat aw thei dingin ziang na tuah a tul?\nA tu cu Jesuh ih “FEH UH” tiah thu in pek nak thuhram pi ziang asi ti kan fiang zo. A thupek kan thlun ding a tang hrih asi. Mathai bung 28 sungah feh uhla leitlun miphun hmuahhmuah a dungthluntu va si ter ding thu in pek. Vancungramah a feh hlan te ah a thupek mi asi.\nTirhthlah 1:7-8, 7Jesuh in an hnenah, “A cuih tikcu le nithla cu ka Pa ih thuneihnak ih khiah-mi a si ih nannih theih ṭulmi a si lo. 8Sikhalsehla nan hnenih Thlarau Thianghlim a rung thlen tikah cahnak huham thawn nan khat ding ih Jerusalem le Judea ram le Samaria ram hmuahhmuah le leilung tlun a deng tiang keimah ih theihpitu nan si ding,” tiah a ti.\n“Jerusalem,” “Judea”, “Samaria”, “leitlun deng tiang” Jesuh theihpitu, rundamnak Thuthangtha sim suak dingin ziangtivek in Thiang Thlarau bawmnak na tul?\nJesuh simmi cu sunglam ihsin pawnlam a khihhmuh. A nainak bik ihsin a hlatnak lam a khihhmuh. Jerusalem cu Jesuh ih thu a simnak hmun thawn a nai nak bik asi. Judea cu Jesuh thu asimnak ramkhulh hmin asi. Samaria cu Judea ramthen leng lam asi. Miphun zawng in siseh ramthen zawngin siseh a bang aw lo mi asi.\nAtlunih simmi ram le hmun pawl ah na um kherkher lo ding. Asinan Jesuh simmi na hrang asive. Jeruslam cu nangmah thawn a nai awknak bik asi; nangmah thawn a naihniam aw bik minung pawl an si: na insang, hrinpi, cipi, unau sungkhat, innhnen, natuanpi, tlawngkaipi, khawpi, rualpi pawl an si. Juadea cu a kau sinsin in na khawtlangpi, miphunpi, state khat sung ummi, peng le tlangkulh sung minung, ramsung minung pawl tiah sim theih asi. Samaria cu nangmai kiangkap nai an sinan nangmah thawn miphun bang aw lo mi pawl kha asim duhnak asi.\nNetabik ah Jesuh in leitlun deng tiang fehsuak dingin thu in pek asi. Jesuh dungthluntu hmuahhmuah in leitlun pumhuap in khua ruat in mission tuanvo kan nei asi. Leiltun pumhuap miphun hmuahhmuah Jesuh dungthluntu siter ding tuanvo kan nei asi.\nA tlunah sim vekin zovek minung pawl Jesuh dungthlunntu siter in na rian thei ding? Zopawl an si ngan khum aw.\nNa “leitun deng tiang”\nJESUH IN ZIANG TUAH DING TI IN SIM\nLeitlun miphun hmuahhmuah dungthluntu siter dingin mission hnatuannak ah kan tel theidan ding Jesuh in in sim.\nMathai 28:19-20, 19Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. 20Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” tiah a ti.\nHnatuandan dawt 4 a um:\n1. FEH: Leitlun ah feh in tuahnak le tongkam in thlaici tuh ding kan si\n2. DUNGTHLUNTU SITER: Thlaici kan tuhmi hmang in Thiang Thlarau in milai nun a thleng tikah sual sirnak thawn Pathian kawhnak aw co hlang dingin kan bawm ih Krih dungthlun kan si ter vivo.\n3. BAPTISMA: Mipi hmaiah Jesuh an zumnak phuansuahnak baptisma laknak in Jesuh ruangpum kawhhran pehzomnak neither vivo asi.\n4. JESUH THUPEK THLUN DINGIN ZIRH: Dungthluntu thar pawl thawn fehtlang tuantlang in Pathian thu kan zirh ih Pathian thu an thlun in an nunpi theinak ding kan bawm, cutin anmah khal midang Jesuh dungthluntu va siter ding tiang nun pitling an neih theinak ding kan bawm.\nKawhhran member pawlin step 3 nak kan theh tikah kan tuanvo a cem ah kan ruat theu. Asilo.\nKan fiangnak ding ahcun thiamcoter kan sinak, rundamnak kan co mi cu a hram thoknak, a thupi tukmi, a lotheihlo in a tulmi, Jesuh Khrih ah nunthar, thihnak ihsin nunnak hram thawhnak asi. Cuvek thiamthiam in baptism cu mipi hmaiah sunglam nun thleng awknak langhngan in langtermi asi.\nAsinan cuvial lawng si loin kan hnatuan cu a pehzawm vivo ding mi asi. Dungthluntu ah tuah tahratin midang Jesuh dungthluntu ah an va tuah ve thei nak dingah nun pitling an neih theinak ding hrangah zirh vivo dingin thupek mi kan si.\nA hnuailam vekin dungthluntu lamzin tluan Jesuh thupek na thlunnak ah ruat in tuah aw. Cutin nangmah in na tuah lawng si lo, dungthluntu ah na tuah mi in an nunpi vivo dingin zirhsin ding na si.\nA hnuailam step 4 ah Jesuh dungthluntu midang pawl in jesuh dung an thlun nak ihsin ziang na hlawkpi?\nAN FEH SUAKNAK:\nJESUH DUNGTHLUNTU AN TUAH NAK:\nBAPTISMA AN PEK NAK:\nNangmah in teh, jesuh thupek taunsuak dingin, Jesuh thupek step 4, midang Jesuh dungthluntu siter dingin ziangtin na tuan, na tel ve?\n1. FEH SUAKNAK:\n2. JESUH DUNGTHLUNTU MI VA SITER:\n3. BAPTISMA PEK:\n4. JESUH ZIRHMI ZIRHSINNAK:\n“Lei le vanih thuneihnak hmuahhmuah cu ka hnenah pek a si zo. Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” (Mathai 28:18-20).


Thantlang Khawpi A Kang Rero Lai, Mipi Kilhimtu In Rukru Ralkap Pakhat An Kap That – Meifar\nTuizing October 29, 2021 zinglam nazi 10:50AM hrawngah Chin ram, Thantlang khawpi inn pawl cu ralkap pawl ruangah a kang ciamco. “Sun nazi 3:25PM tiang a kang rero lai, ralkap pawlin hmun 7 hrawng ihsin an urkang ih tuisun lawng ah inn 40-50 karlak hrawng a kang men ding” tin The Chinland Post ah an tarlang.\nMipi kilhimtu CDF in ralkap pakhat cu a thilruk laiah an kap that ih cumi hnu ihsin ralkap pawlin bomb le pukpi in an kap ciamco. Khuasung inn pawl an urkang. Thantlang khuasung ah mipi an um nawn lo ih ralkap in thil an rak ru ṭheu.\nSeptember 18, 2021 khalah ralkap pawlin Thantlang innṭha zetzet 18 le Hotel pakhat an rak urkang zo ih kangmei thelhmit tum pastor cu an kap that.\nKhuami upa pakhat in “Misual Min Aung Hlaing naule pawl ih tuahmi ti cu a fiang. Inn ziangzat a kang/cim ti cu kan thei hrih lo, Thantlang cu innkhat le innkhat hi kan naiaw tuk ih innkang hi zohman in an mit lo ding ruangah inn tampi a siatsuah ding ti kan phang. Thlacamnak thawn in rak bawm cio uhlaw” a ti.


Ka hnaṭuan Caan` mi le Mipi tuarnak cu TahṬhimrual an si lo – Mai Olivia YinHua Thawng Luai - Falam Online Media\nKa hnaṭuan Caan` mi le Mipi tuarnak cu TahṬhimrual an si lo – Mai Olivia YinHua Thawng Luai\n2021, March 1 in a lang te`n hnaṭuan cawlhter a simi Chin arsi Mai Olivia YinHua Thawng Luai cun hna an ban mi thuthawn pehpar in March 27 ah hmaisabiknak a ṭong suak ih “Dothlennak ah nehnak kan co tengteng ding” a ti.\nAmah cun “hmaisa ṭum hna ban mi minung 38 lakih ka hmin tel ve lo cu ka tha a rak nau sawn lam” a ti.\nMai Olivia YinHua Thawng Luai cu Nay Pyi Taw, Ministry of Health & Sport ih Assistant Director tuanvonei a siih Myanmar ralkap ukhruainak do in CDM ah February 8 in a tel thok ruangah ralkap cozah in a lang te`n hnaṭuan an ban mi a si.\nMarch 1 ihsin hnaṭuan cawlhter a si nan March 22 lawng ah ralkap cozah lam in theihternak ca an suah. Amah telin Rampi huap le ramkulh, ramṭhen ih Harhdamnak le Lehpannak zung hnaṭuan ṭuanvonei hotulam minung 17 an cawlter.\n“Atak ahcun pumcawmnak ding business thiam mi dang ka nei lo. Ka tet lai ihsin Lehpannak khawvel ih ṭhanglian ka si ih ka hnaṭuan hi ka upat zet fawn. Asinan, kawl ralkap pawl ih suam rero mi mipi tuarnak le ka hnaṭuan caan` mi cu tahṭhimrual an si lo.”\n“Ka nuntluan hlawhtlin ṭhansonak hrangih in ṭanpi ringringtu dodal cu a si ko nan hril ding dang ziin ka nei lo ih a tui` ka zawh mi ziin hi ka thluh hrih ko ding” tiah Chin arsi Mai Olivia YinHua Thawng Luai in a ti.\n← Hakha ah Nemhnget theih hrih lomi Bomb puak thawm vek a thang\nMyanmar ramsung khua tamzet cu Ralram ah a cang, mithi 100 an luan zo →


Thihdaan Orh Thawngtla 2 In Japan Cozah Cu Taza An Cuai – Meifar\nThihdaan Orh Thawngtla 2 In Japan Cozah Cu Taza An Cuai\nJapan ram ih thawngtla pahnih cu thihdaan orhter an si, Japan cozah in thihdaan a orhtermi pawl cu an thlai that ṭheu. An thih ding ni le caan hi an sim thei dah lo, an thih ding caan nazi pakhat duh lawngah theihter an si. Cumi hlan sung hmuahhmuah cu thi dingin timtuah awknak an neihter.\nCuruangah thihdaan orh lai pahnih in “Minung covo siatsuahnak, minung puahcok awknak a si” tin an thih ding caan an sim lohlinak cu taza an cuai. An lawyer Yutaka Ueda in “Thihdaan orh thawngtla pawl cu zingtinten an ni netabik a si ding tin an thinphang ringring.\nZiangtik ni ah an that ding ti an theih lo ruangah thinphang in an um ringring. Cozahpi cun hremawknak ciikhat ah an ruat, an that hlanah an khuaruahnak an hrem ta. Leitlun ramdang pawl cun thihdaan an orhter mi pawl cu an taksa le an ruahnak pawl ṭhaten an zohsak ta thluh” a ti.\nNovember 2, 2021 sun ah an cozah cu taza an cuai rupri, mipi khalin an tan zet. An hlawhtling kem maw ti cu theih a si hrih lo, an lawyer in zangnadamnak ah 22 million yen (£144,000) zat pe dingin a dilsak. Japan cozah in thawngtla 112 cu thihdan a orhter nan kum 2 sungah zohman an that lo.\nNupi A Nei Ih Thla 5 Hnuah A Nupi Thar In Tlangval Arak Nei Ti A Theisuak, A Tlangval Thawn A Neihawkter\nZinghnam, Butlak Thang A Kam Ih Amah A Tla That


Bible Thianghlim - HEBRU\nBibleThianghlim – HEBRU\nPathian in Thukham Hlun ah Pathian biakdān ding a rak dĭnsuak ih, cumi ih rinum ding khal a phût. Asinan himi biakdān hin Khrih a rak sawhkhih. Jesu Khrih a rat ih a thawiawknak hmangin Thukham Thar a dĭnsuah tikah, Thukham Hlun biakdanpawl cu Thukham Thar biakdanpawl in a thleng. Hih cakuat a dawngtupawl in thusimtupawl ih thuthangṭha an rak sim laiah himi thutakpawl hi an rak ngaithla. Asinan Juda biaknaksakhua ih kir an tumsal a bang. A nasazet mi tiduhdahnak an tuar ruangah Khrih dungthluntu sinak thu ah rinhlelhnak an nei thlang tla a si men thei (10:32-34; 12:4). Cuticun Thukham Hlun-ih ropitnak an thlirsal lala. Hih cakuat cangantu in Khrih parah le Khristian biaknaksakhua ih ropitnak parah an mit fúhnget dingih anmah sawmnak thazangpeknak ṭawngkampawl a ngan (13:22).\nHi cakuat ngantu hi theih a si lo. Sikhalsehla amah hi mit rori in Jesu-ih rawngbawlnak hmutu a si lo ih (2:3-4), zumtupawl hruaitu khal a si lo (13:17). Amah hi cathiam le Thukham Hlun le Judah biaknaksakhua thu khal theifiangtu a si. Temple ih Pathian biaknak hi atu ih cang rero lai mi vekin a rel ruangah hi cakuat hi temple tisiat (A.D. 70) a si hlanih ngan mi a si ding (7:8; 9:5-7, 9, 13; 13:10). Cun A.D. 67-69 hrawngih ngan mi a si ding, ziangruangahtile himi tikcu ah zumtupawl parih hremnak a nasazet.\nCangantu in Khristian biaknaksakhua cu Juda biaknaksakhua hnakin a cungnunsawnzia a simfiang. Khristian thurinpawlih cungnunzia relin, a cakuat a thăwk. Khrih cu Thukham Hlun profetpawl (1:1-4), vancungmipawl (1:5-2:18) le Mosi (3:1-6) hnakin a ṭhasawn. Cawlhnak ṭhasawn in pe (3:7-4:13). Amah cu biakbûk ṭhasawn ih (8:1-5) rawngbawltu puithiam ṭhasawn a si (4:14-7:25). Anih cun thutiamkam ṭhasawn a nei mi thukham ṭhasawn (8:6-13), Pathian biakdān ṭhasawn (9:1-28) le amah le amah hmangih thawinak ṭhasawn (10:1-18) a rak dĭnsuak. Cangantu in himi cakuat ah thulunlonak le zumlonak dokalhin ralrin peknak hngetkhoh zet a ngan (2:1-4; 3:12; 4:1; 5:11-14; 6:4-6). Cule Khristian biaknaksakhua hi a cungnun hleice ruangah zumtupawl in cumi cu ziangtin nunpi ding a si ti khal hi cakuat ngantu hin a buaipi (10:19-13:25). Himi cakuat ah hin ralrin peknak hngetkhoh zet a tel (10:26-31; 12:15-17).\nHi cakuatih thucah hi a fiang zet. Khrih in kan hnenah rundamnak famkim a rak thlĕn ruangah, zumnak in amah lawng zoh camcin ding kan si (12:2).\nI. Khristian thurin cu Judah sakhua thurin hnakin a cungnung sawn (1:1-10:18)\nA. Khrih cu Thukham Hlun profet hnakin a ṭhasawn (1:1-3)\nB. Khrih cu vancungmi hnakin a ṭhasawn (1:4-2:18)\nC. Khrih cu Mosi hnakin a ṭhasawn (3:1-6)\nD. Khrih in cawlhnak ṭhasawn a pe (3:7-4:13)\nE. Khrih cu puithiam ṭhasawn a si (4:14-7:25)\nF. Khrih in a ṭhasawn mi hmun thianghlim ah rawng a bawl (8:1-5)\nG. Khrih in thukham ṭhasawn a dĭn (8:6-9:28)\n(i) Hih thukham cun thutiamkam ṭhasawn a nei (8:6-13)\n(ii) Hih thukham cun rawngbawlnak ṭhasawn a nei (9:1-28)\nH. Khrih cun thawinak ṭhasawn a pe, amah le amah (10:1-18)\nII. Zumtu cun Khristiannak a cungnunsawnzia dik zetin a thŭngrul ding a si (10:19-13:17)\nIII. Thukharnak (13:18-25)\nFapa cu Vancungmi hnakin a Cungnungsawn\n1 A liam cia mi cān ah a phunphun le lamzin dangdangin profetpawl hmangih pupápawl hnenih thu rak simtu Pathian in, 2 hih cān neta ah hin a Fapa hmangin kan hnenah thu in rak sim. Amah cu thil hmuahhmuah ro cotu ah Pathian in a ruat ih, amah hmang thotho in leilungpawl hi Pathian cun a rak tuah. 3 Amah cu Pathian ropitnakih tleu le a sinak mizia lăngsuahnak diktak a si. Thil ziangkim hi a thiltitheinak kamsuakthu in a khaidinghnget thluh. Amah rori in kan sualpawl a thianfai hnuah, tlun sâng Cungnungbik kut vawrh lamah a to. 4 A cungnung mi hmin cu anih in ro ih a congah ruangah vancungmipawl hnakin a cungnungsawn a si.\n«Nang cu ka Fapa na si,\nTuihsun ah ka lo hring a si,»\n«A hrangah Pa ka si ding ih,\nAmah cu ka hrangah Fapa a si ding,»\ntiin vancungmi zo hnenah so a sim dah? 6 Cun hrin hmaisabik mi cu leitlun ih a hruailuh tikah khan,\n«Pathian vancungmi hmuahhmuah in amah cu be hai seh,»\ntiah a ti. 7 Cule vancungmipawl thu ah,\n«Anih in a vancungmipawl cu thli ah le a rawngbawltupawl kha meisa alh ah a tuah hai,»\ntiah a ti. 8 Sihmansehla Fapa thuhla ah cun,\n«Maw Pathian, na laltokham cu kumkhuaih kumkhua tiang a si,\nDingfelnak kianghrăwl cu na lalram kianghrăwl a si.\n9 Dingfelnak na rak ngaina ih, dān neih lo cu na hua. Curuangah\nPathian, na Pathian cun na hawipipawl hleihin lungawinak hriak a lo thih a si,»\ntiah a ti. 10 Cule,\n«Nang, Bawipa in a tir in leilung ṭohram na rak bŭn ih,\nVanpawl khi nangmai kutsuak an si.\n11 Cupawl cu an hlorál leh ding, asinan nang cu na hmun ringring;\nCupawl hmuahhmuah cu sinfen bangin an hlun thluh leh ding.\n12 Puan bangin cupawl cu na zual ding, cule an danglam ding.\nAsinan nang cu nangmah kêl na si,\nCule na kumpawl in cem ti an nei lo ding,»\n13 Sihmansehla vancungmi zo hnenah so,\n«Na ralpawl na keretnak ih ka tuah hlanlo, ka vawrh lamah to aw,»\ntiin a sim dah?\n14 Annihpawl hmuahhmuah cu rundamnak ro ih cotu dingpawl hrangih rawngbawl dingih thlah mi rawngbawltu thlarau an si lo maw si?\nFimkhur dingih Ralrin Peknak\n1 Curuangah kan tawlhhlolonak dingah hna ih kan theih mi thilpawl kha nasa sinsinin kan ngaihsak ding a si. 2 Ziangahtile vancungmipawl hmangih kamsuakthu sim mi hman a hngeh ih dānpahbălnak le thulunlonak tinkim in a dik mi lehrulhnak an co a si ahcun, 3 hi tlukih rundamnak ropi hi kan thlauthlak a si ahcun, ziangtin so kan luat thei ding? Cuih rundamnak thu cu a hmaisabikah Bawipa in a phuang ih a theitupawl in kan hnenah an rak nĕmhnget. 4 Pathian khal in hminsinnakpawl le mangbangzapawl in siseh, thilmak a phunphun le amai duhdān vekih Thlarau Thianghlim thilpekpawl thawn anmah cu a theihpi hai.\nThihnak ihsin Ropitnak Ah\n5 Ziangahtile kan phuan mi, a ra thleng ding mi leilung cu vancungmipawlih thu hnuaiah a ap lo. 6 Asinan mi pakhat in hmun pakhat ah,\n«Minung hi ziangso maw a si ih na ngaihsak, asilole minung fapa hi na kilkhawi ṭheu?\n7 Anih cu vancungmipawl hnakih málte niamdeuhin na rak tuah;\nAmah cu ropitnak le upatnak na khumter ih,\nNa kut ih tuah mipawl tlunah na ret.\n8 A thuthu ih um dingin thil hmuahhmuah cu a ke hnuaiah na ret ṭheh,»\ntiin a phuang.\nCutiih ziang hmuahhmuah a ke hnuaiih a ret ruangah a hnuaiih ret lo i a tān mi zianghman a um lo. Asinan atu ah cun thil ziangkim a hnuaiah retin a um ti kan hmu hrih lo. 9 Asinan thihnak tuar ruangih ropitnak le upatnak khumter mi, Pathian zangfahnak ruangin mi kip hrangah thihnak a teh theinak dingah vancungmipawl hnakih niamter sawn mi Jesu cu kan hmu a si.\n10 Ziangahtile fa tampi ropitnak ih hruailuh an sinak ah hin ziangkim a hrangih um le thil ziangkim amah ruangih um Pathian hrangah cun harsatnakpawl ruangih an rundamnak hrampi famkimter hi a awm hrimhrim a si. 11 Ziangahtile tithianghlimtu le tithianghlim mipawl cu an zaten mi pakhat ihta an si, curuangah annih cun unaupawl tiih kawh ding a zahpi lo,\n12 «Ka unaupawl hnenah na hmin ka thăn ding,\nMipungkhawm lakah nangmah thangṭhatnak hla ka sak ding,»\ntiah a ti. 13 Cule,\n«Amah ah ka zumnak ka ṭhum ding,»\ntiah a tisal. Cun,\n«Ngai hnik uh, keimah le Pathian ih i pek mi nauhakpawl hi,»\ntiin a simsal lala.\n14 Nauhakpawl cu titsa le thisen cotu an si ruangah, thihnak thawngin thihnak parih thuneitu Diabol cu a siatbăl theinak dingah, milai sinak a co ve. 15 An nunsung hmuahhmuah thih ṭihnak sál ih tāngpawl a runsuak theinak dingah a si. 16 Ziangahtile a taktak ah cun a băwm ṭheu mipawl hi vancungmipawl an si lo ih, Abraham cithlah an si sawn. 17 Curuangah milai sualpawl hrangih tlăwnlungawithawinak tuah dingin, Pathian lam thilpawl ah zahngainak le Puithiam Lubik rinum a si theinak dingah thil ziangkim ah a unaupawl vekih tuah a ṭul a si. 18 Amah rori in sualfawrhnak a tuar zo ruangah, sualfawrhnak tuartupawl cu a bawm thei hai a si.\nMosi hnakin Jesu a Cungnungsawn\n1 Curuangah van lam kawhnak a cotu a thianghlim mi unaupawl, kan phuan mi, Apostol le Puithiam Lubik Khrih Jesu hi ruat hnik uh. 2 Mosi cu Pathian sungkua hmuahhmuah parih a rinum bangin, anih cu amah ruattu parah a rinum a si. 3 Ziangahtile inn saktu cun a sak mi inn hnakin upat a hlawh sawn bangin, anih cu Mosi hnakin upatnak cotlak sawnah ruah a si. 4 Ziangahtile inn pauhpauh cu mi pakhat khat ih sak mi an si, asinan thil ziangkim a saktu cu Pathian a si. 5 Cule Mosi cu lehhnu ih an run rel leh ding mi thilpawl theihpitu a si theinak dingah, Pathian innsang hmuahhmuah parah siahhlawh rinum taktak a si. 6 Sihmansehla Fapa dinhmun in Khrih cu Pathian sungkua parah a rinum a si, rinhngehnak le ruahsannak ih lungawiaipuannak cu a net tiang kan kaihhnget a si ahcun, kanmah hi Pathian sungkua cu kan si.\nZumtupawl hrangih Cawlhnak\n7 Curuangah Thlarau Thianghlim in,\n«Tuihsun ah a aw nan theih asile,\n8 Ramṭhing ih hniksak ni ih hel lai vek khan,\nNan thinlung hakter hlah uh.\n9 Nan pupápawl in in hniksak, in hliakhlai ih,\nKa tuah mi thilpawl kum 40 sung an hmu.\n10 Curuangah cuih san minungpawl parah ka thin a heng ih,\nKei in, ‹An thinlung a fehpêng ringring, ka duhdān khal an thei lo,› tiah ka ti.\n11 Cutivekcun ka thinlingin,\n‹Ka cawlhnak ah an lut lo ding,› tiah sia ka săm,»\n12 U le nau tla, a nung mi Pathian tlansan dingin nan lakih zohman a thinlung sungah zumlonak le thinlung sual a umlonak dingah fimkhur uh. 13 Sikhalsehla, «Tuihsun,» tiih sal a si laiah hin pakhat le pakhat ni tin fawrhawtăwn uh, culole nan lakih mi zo simaw sual bumnak ruangah a thinlung hakter a si pang ding. 14 Ziangahtile a thăwk ih kan neih mi zumhngehnak kha a net tiang kan kaihnget asile, Khrih ṭawmpitu kan si. 15 Cule,\nHel lai vek khan nan thinlung hakter hlah uh,»\ntiih sim mi vek kha a si.\n16 Ziangahtile hna ih an theih hnu khalih a thinhengter thotho tupawl kha zo an si? A taktakin cupawl cu Izip ram ihsin Mosi ih a hruaisuah mipawl kha an si lo maw? 17 Cun kum 40 sung zo parah so a thin a heng? Thilsual tuahtupawl, an ruang khal ramṭhing ih rīlpawl parah khan a si lo maw? 18 Cule a zum lo tupawl hnen siarlo ah, zo hnenah so a cawlhnak ih lut lo dingih sia a săm? 19 Cule an zumlonak ruangah an lut thei lo ti kan hmu a si.\n1 Amai cawlhnak ih luh ding thutiamkam a um hrih lai ruangah, cuih cawlhnak ah nan lakih mi pakhat khat a thleng lo pang ding ti phâng uhsi. 2 Ziangahtile kan hnenih phuan a si vekin thuthangṭha cu an hnenah phuan a si. Asinan cuih kamsuakthu a ngaithlatupawl in an theih mi thu cu zumnak thawi an rawi lo ruangah an hlawkpi lo.\n3 «Ka thin a ling ih,\n‹Ka cawlhnak ah an lut lo ding,› tiih sia ka săm vekin,»\ntiih a ti vek khan a si. Sihmansehla leilung lungphum phum a si thăwk ihsin hna cu ṭuan ṭheh a si zo ruangah kannih a rak zum zotupawl hi cuih cawlhnak ah cun kan lut lai rero a si. 4 Ziangahtile hmun pakhat ah ni sarih ni thu hi, «Cule ni sarih ni ah cun Pathian cu a hnaṭuannak hmuahhmuah ihsin a cawl,» tiih sim a si. 5 Cule cuih hmun lala ah,\n«Ka cawlhnak ah an lut lo ding,»\na ti leh fawn.\n6 Mi hrekkhat hrangah luh ding mi cawlhnak a um lai hrih ruangah le an hnenih thu an rak sim hmaisak mipawl kha thulunlonak ruangah cuih cawlhnak ah an rak luh lo ruangah, 7 cān reipi hnuah David hmangih ṭawngin, «Tuihsun,» tiin ni pakhat a ruatsal:\nNan thinlung hakter hlah uh,»\ntiih sim zo a si bangin.\n8 Ziangahtile Joshua in annihpawl kha cawlhnak rak pe hai zo si sehla cu, cumi hnuah ni dang thu a sim nawn lo ding. 9 Curuangah Pathian mipawl hrangah cawlhnak a um lai hrih a si. 10 Ziangahtile Pathian cawlhnak ah lut ih, cawl zotu cu Pathian tidān bangin a hnapawl ihsin a cawl ve. 11 Curuangah cuih thulunlonak zohṭhim ih zohman kan tluklonak dingah, cawlhnak ih lut dingin hlawptlo uhsi.\n12 Ziangahtile Pathian kamsuakthu cu a nung ih huham a nei, ralnâm kap hnih hriam hnak khal in a hriam sawn. Nunnak le thlarau, ruh pehzăwmawknakpawl le thlik hman ṭhenphel ko a sun thei, khawruah mipawl le thinlungih tumtah mipawl a thei thei. 13 Cule Pathian mithmuhah a sersiam mi zianghman lang lo a um lo, cuhnakin kan thuhla kan thlĕnnak ding paih mithmuhah cun, thil ziangkim hi taklawng le áwngaw cia-in a um thluh sawn a si.\nJesu cu a Ropi Mi Puithiam Lubik a Si\n14 Curuangah vanpawl ih fehtlăng zo, Puithiam Lubik ropi, Pathian Fapa Jesu kan neih ruangah, kan zumnak phuansuah mi hi kaihnget uhsi. 15 Ziangahtile kan cahlonakpawl in tuarpi thei lo tu Puithiam Lubik nei kan si lo ih, kanmah vekin phun zakip ih sualfawrhnak rak táwng zo na cingih sual tuah lo nei kan si sawn. 16 Curuangah zahngainak kan co theinak dingah le kan ṭul cān ih in bawm dingin, zangfahnak kan hmuh theinak dingah zangfahnak laltokham cu ralṭha zetin naih uhsi.\n1 Ziangahtile puithiam lubik pauhpauh cu minung lak ihsin hril mi an si ih, thilpekpawl le sualpawl hrangih thawiawknakpawl a hlăn theinak dingah Pathian lam thil ah minung hrangah ruat an si. 2 Anih khal cu cahlonak in a tuam ve ruangah theih mi nei lo le zinpêng zawhtupawl parah zawnruahnak a nei thei. 3 Cuvek mi a si ruangah mipi sualpawl hrangih thawinak a hlăn vek thothoin amai sualnakpawl hrang khalah an hlăn a ṭul a si.\n4 Cule Aaron vekih Pathian kawhnak cotu siarlo, zohman in hi upat conak cu anmai hrangah an la dah lo. 5 Cuvekin Khrih khal Puithiam Lubik si dingin amah le amah a cawimawiaw lo. Sihmansehla Pathian in a hnenah,\ntiah a sim sawn. 6 Cule hmun dang ah,\n«Nangmah cu Melkizedek-ih sidān vekin,\nKumkhuain puithiam na si,»\nti khal in a sim.\n7 Anih cun taksa ih a um laiah, thihnak ihsin amah rundam theitu hnenah nasazetih ṭapin le mitthli thawn thlacamnakpawl le dilnakpawl a hlăn tikah, Pathian a ṭih ruangah a thlacamnak cu ngaihthlaksak a si. 8 Anih cu Fapa si ko hmansehla, a tuar mi thilpawl ihsin thulunnak a zir thotho. 9 Cule Pathian in famkim ko a tuah hnuah cun, a thu a ngaitupawl hmuahhmuah hrangah sankhuk rundamnak hrampi ah a cang. 10 «Melkizedek-ih sidān bangin,» anih cu Pathian ih kawh mi Puithiam Lubik a si.\nTluhlo lo dingih Ralrin Peknak\n11 Melkizedek thu ah hin rel ding tampi kan nei ih, thu ngaithlak nan duh lo ruangah simfiang ding a harsa zet. 12 Ziangahtile a tikcu ruat ah cun zirhtu si thei zo ding hman nan si nân, Pathian thu hramthăwkpawl zirhtu ding nan ṭul sawn riangri ih, rawl hak si loin, hnawiti ṭul lai mi nan rak si. 13 Ziangahtile hnawiti ih a nungtu pauhpauh cu, nausen a si lai ruangah, dingfelnak kamsuakthu cu a theifiang thei lo. 14 Asinan rawl hak cu pitlingpawl hrangah a si. Cupawl cun a sia le a ṭha thleidang thiam dingin an theih theinak an hman ṭheu ruangah an theih theinakpawl cu an rak săwizăwi zo.\n1 Curuangah Khrih thurin hramthăwkpawl cu tân tain, thil ti thipawl ihsin lungthlengnak, Pathian parih zumnak, 2 khawlhfaiawknakpawl zirhawknak, kut suan thu, mithi thawhsalnak le sankhuk thuṭhennak zirhawknak ṭohram cu bunsal nawn loin, pitlin lam pan uhsi. 3 Pathian in in sian asile, cucu kan ti vivo ding.\n4 Ziangahtile vei khat tleunak rak pek zo mi, van lam thilpek tep zotu, Thlarau Thianghlim ṭawmpi zotu, 5 Pathian kamsuakthu ṭha le a thleng lai ding mi san ih thiltitheinakpawl a tep zotupawl cu, 6 an tlûk asile, lungthlengnak ih titharsal ding cu an hrangah a cang thei lo mi a si. Ziangahtile Pathian Fapa cu an khengbĕt tharsal ih ningzakzain an tuah a si.\n7 Ziangahtile leilung, a parih tla ṭheu mi ruahti a intu le a ṭuantupawl hrangih a ṭhahnem mi thlai rahsuah ṭheu tu cun Pathian hnen ihsin malsawm a dawng a si. 8 Asinan hlingbûr le hrambûar suahtu cu hnawn a si ih camsiat tuar a nâi a si, a netnakah urkăng a si ding.\n9 Asinan duhdawt mitla, cutin kan lo sim nân, nannih cu thil ṭhasawn, a si, rundamnak thawn thlurhaw mi thilpawl nan tuah kan beisei. 10 Ziangahtile amai hmin ih mithiangpawl rawng nan bawlsak rero lai bangin, nan bawlsak zonak ah duhdawtnak hnaṭuan le nan hnaṭuan mipawl hngilh dingin, Pathian cu mifello a si lo. 11 Cule rinhlelhnak um lo beiseinak famkim ah nan zaten a net tiang taimaknak bangrep nan suah fingfing kan duh. 12 Cutin mizê si loin, rinnak le thinsaunak ruangin thutiampawl congahtupawl cawngtu nan si sawn ding kan duh.\nPathian Thutiamkam cu a Hnget\n13 Ziangahtile Pathian in Abraham hnenih thu a tiam laiah, amah hnakih ropisawn hmin sâl ih sesămnak ding a neih lo ruangah, amah le amah sālawin, 14 «Mal ka lo sawm tengteng ding ih, ka lo karhzaiter tengteng ding,» tiah a ti. 15 Cuticun thinsau takih a tuar hnuah, thutiamkam cu a congah.\n16 Ziangahtile milaipawl cun thungaiten anmah hnakih ropisawn hmin sâlin sia an săm ṭheu, cule an sesămnak cun an elawknak thu tinkim a cemter ih an thurel mi a nĕmhnget ṭheu. 17 Cutivekcun Pathian in a thil tum a danglam thei lozia cu a thutiam ro cotupawl hnenah nasa sinsinih lăngter a duh ruangah, cucu sesămnak in a nĕmhnget. 18 Danglam thei lo cuih thil pahnih ah cun, Pathian cu thuphan per thei a si lo ruangah kannih himnak hmu zotupawl hin thapeknak nasazet neiin, kan hmaiih ret mi ruahsannak cu kan kaihhnget theinak dingah himi hi Pathian in a tuah a si.\n19 Cuih ruahsannak cu nunnak thirkâwnpi vekin kan nei ih, cumi cu hnget le rintlak a si ih puanzar sungah a lut. 20 Melkizedek-ih sidān bangtukin kumkhaw Puithiam Lubik, hmaihruaitu, Jesu cu kan hrangah cu tawkah cun a lut a si.\n1 Ziangahtile hi Melkizedek cu Salem siangpahrang, Cungnungbik Pathian-ih puithiam a si, siangpahrangpawl a thahnak ihsi ra tlungkir Abraham cu a rak hmuak ih mal a sawm. 2 Cu pa hnenah Abraham in a rallâksum hmuahhmuah ih ṭhen hra ṭhen khat a pe. A hmaisa ah a hmin sullam cu «dingfelnak siangpahrang,» a si ih, cuihhnu ah Salem siangpahrang ti khal a si, a sullam cu «daihnak siangpahrang,» tinak a si. 3 Anih cu pa nei lo, nu nei lo, cithlahsâwng nei lo a si ih, um thăwk ni khal a nei lo ih, nun cemnetnak khal a nei fawn lo, Pathian Fapa bangtukih tuah mi a si sawn ih puithiam a si ringring.\n4 Cun anih hi ziangtluk miropi a si ti ruat hnik uh, purêng Abraham hman in a ralthillawnpawlih ṭhen hra ṭhen khat cu a hnenah a pe. 5 Cule puithiam sinak a cotu Levi fapapawl cun mipi hnen ihsin ṭhen hra ṭhen khat co theinak cu Dān bangtukin thupek an nei taktak. An unaupawl cu Abraham ihsin suak mi si khal hai sehla, ṭhen hra ṭhen khat cu an unaupawl lak ihsin a si an co. 6 Sihmansehla Levi hrin ihsin cithlahsâwng zăwi a si lo mi pa in Abraham-ih ṭhen hra ṭhen khat a co ih, thutiamkampawl neitu cu mal a sawm a si. 7 A tesawn cu a tumsawn in malsawm a pe ti hi el ding zianghman a um lo. 8 Hi tawkah a thi thei mi minungpawl in ṭhen hra ṭhen khat an co, asinan cu tawkah cun a nung ringring tiih phuan mi pa in ṭhen hra ṭhen khat a co. 9 Ṭhen hra ṭhen khat cotu Levi khal in Abraham hmangin ṭhen hra ṭhen khat a rak pe ve zo ti theih a si. 10 Ziangahtile Melkizedek in a rak hmuah laiah anih cu a paih ṭhalbe ah a rak um zo.\nJesu cu Puithiam Melkizedek vek a Si\n11 Curuangah famkimnak cu Levi-ih puithiam sinak ihsin co theih si sehla cu (cumi hnuaiah mipi in Dān an ngah ruangah), Aaron-ih sidān vekih kawh si lo, Melkizedek-ih sidān vek puithiam dang rung um ding cu a ṭul bêtnak ziang a um? 12 Ziangahtile puithiam sinak cu a thlengaw ih, Dān khal thleng a ṭul ve. 13 Ziangahtile a thu an sim mi pa hi hnám dang mi a si, cuih hnám lak ihta zohman in biakṭheng ah rawng an bawl dah lo. 14 Ziangahtile kan Bawipa cu Judah hnám ihsin suak mi a si ti cu a fiang, cuih hrin thuhla ah Mosi in puithiam sinak thuhla ziang thu hman a rel lo. 15 Cule Melkizedek sinak băngpi puithiam dang a rung um zo a si ahcun, kan sim zo mi thu hi a fiang sinsin. 16 Amah cu milai cithlahsâwngawknak ih a phût mi bangtuk si loin, tisiat theih lo nunnak thiltitheinak zulhin a ra sawn tinak a si. 17 Ziangahtile,\n18 Ziangahtile thupek um hmaisa cu a cah lo le a ṭhathnem lo ruangah hnawnin a um. 19 Ziangahtile Dān in zianghman a tifamkim lo, asinan ruahsannak ṭhasawn a thlengter ih, cumi ihsin Pathian kan naih thei a si.\n20 Cule anih cu sesămnak um loin puithiam ih tuah a si lo. 21 Ziangahtile Levi-mipawl cu sesămnak um loin puithiam ih tuah an rak si, asinan Jesu cu sesămin puithiam ih tuah a si. A hnenah Pathian in,\n« ‹Nangmah cu Melkizedek-ih sidān vekin\nKumkhuain puithiam na si,›\nBawipa in sia a săm zo ih,\nA lung a thleng lo ding,»\n22 Cuticun nasa sinsinin, Jesu cu thukham ṭhasawn hrangah âmkhām ah a rung cang.\n23 Cun thihnak ruangih an pehzăwm vivo thei ṭheu lo ruangah, puithiam tampi an rak um zo. 24 Asinan anih cu a nun ringring ruangah, thleng theih lo mi puithiam sinak a nei. 25 Curuangah an hrangih dilsak dingin a nun ringring ruangah, amai zarih Pathian hnenih ratupawl cu a net tiangin a rundam thei a si.\n26 Ziangahtile cuvek Puithiam Lubik, thianghlim, pawitawk lo, bawrhhlawh kai lo, misualpawl lakih fihlim le vanpawl hnakih sângsawn cu kan hrangah a tling tawk a si. 27 Anih cu, cuih puithiam lubikpawl vekin ni tin, amai sualpawl hrangah thawiawknak pek hmaisak ta hnu lawngih mipi sualnak hrangih thawiawknak a pek a ṭul lo, himi ruangah amah le amah a hlănawk ah khan sankhuk daihin vei khat ah a ṭhehnak a si. 28 Ziangahtile Dān cun cahlonak nei milai cu puithiam lubik ah a tuah, asinan Dān hnuih rak um sesămnak ṭawngkam cun kumkhuaih tifamkim mi Fapa cu puithiam lubik ah a ruat a si.\nJesu hi Thukham Thar Puithiam Lubik a Si\n1 Cun kan sim miih tum mi bik cu hihi a si: vanpawl ah khin Cungnungbik laltokham vawrh lamih a totu, cuvek Puithiam Lubik kan nei a si. 2 Anih cu minung ih sak mi si lo, Bawipa ih sak mi hmun thianghlim le biakbûk diktak rawngbawltu a si.\n3 Ziangahtile puithiam lubik pauhpauh cu thilpekpawl le thawiawknakpawl hlan dingih ruat an si. Curuangah hi Puithiam Lubik khal hin ziang simaw hlăn ding a neih ve a ṭul. 4 Ziangahtile Dān bangtukih thilpekpawl hlantu puithiampawl an um ruangah, amah hi leitlun ih um rak si sehla puithiam a si lo ding. 5 Cupawl cun van lam thilpawlih lem le thlam rawng an bawl, curuangah Mosi in biakbûk a sak zik laiah khan,\n«Tlang parih a pianhmang hmuh na si vekin thil ziangkim tuah aw,»\ntiin Pathian in a hnenah thu a pe.\n6 Asinan atu ah cun amah cu thutiamkam ṭhasawnpawl parih dĭn mi thukham ṭhasawn remnak Palai khal a si bangin rawngbawlnak ṭhasawn a co zo a si.\n7 Ziangahtile cuih thukham hmaisa cu sawisel ding rak um lo ta sehla cu, a pahnihnak hrangah cān remcâng hawl a ṭul lo ding. 8 Anmah ah mawhsualnak a hmuh ruangah anih in, «Ngai hnik, Israel sungza le Judah sungza thawi thukham thar ka tuah ding cān a thleng zik thlang, Bawipa in a ti. 9 Izip ram ihsin kut in ka hruaisuah hai laiih an pupápawl thawi ka tuah mi thukham vek a si lo ding. Ziangruangahtile annih cu ka thukham ah an um lo a si; cun annihpawl cu ka ngaihsak hai lo, tiah Bawipa in a ti. 10 Ziangahtile cumi hnuih Israel sungza thawi ka tuah ding mi thukham cu hihi a si, Bawipa in a ti: ka dānpawl cu an ruahnak ah ka ret ding ih an thinlung ah ka ngan ding, cule kei cu an Pathian ka si ding ih, annih cu ka minung an si ding. 11 Mi kip in, ‹Bawipa cu thei aw,› tiin an innhnen le an unau an zirh lo ding, ziangahtile a tebik ihsin a tumbik tiangin an zaten keimah in thei ding. 12 Ziangahtile an mawhsualnak parah zah ka ngai ding ih, an sualpawl le dān loih an nunnakpawl cu ka cîng nawn lo ding,» tiin a sim.\n13 «Thukham thar,» tiih a tinak in thukham hmaisa cu a hlunter zo a si. Cun atu ih a hlun rero mi le a ziam rero mi cu a cemrál cing ding.\nLei Biakbûk ih Pathian Biaknak\n1 Cun thungaiten, thukham hmaisa hman in Pathian rawngbawlnak cīn le dānpawl le leitlun ah hmun thianghlim a nei ve. 2 Ziangahtile biakbûk cu an sak ih, tăwntirbik ah menorah meito, cabuai le Sangserh a um. Cucu, «Hmun Thianghlim,» tiih kawh a si. 3 Cule puanzar pahnihnak sung lamah Hmun Thianghlimbik an ti mi pindan a um. 4 Cu tawkah cun sui ih tuah mi meiling kheng, suiti khût mi thukham kuang a um, cumi sungah manna an retnak sui bel, a cerh mi Aaron-ih kianghrăwl le thukham lungphengpawl an um. 5 Cule cuih thukham kuang parah Tlăwnlungawithawinak Hmun khuhin cherub ropipawl an um. Hih thilpawl hi atu ah a cipciarin kan rel thei hrih lo ding.\n6 Cuih thilpawl cu cutivekih timtuah a si tikah, puithiampawl cu Pathian rawngbawlin biakbûk tăwntir ah cun an lut ṭheu. 7 Asinan a sangtu ah puithiam lubik amah lawng thisen kengin kum tin vei khat a lut ṭheu. Cu tawkah amai hrangah le mipi in thei loih an tuah mi sualpawl hrangah thisen a hlan ṭheu. 8 Biakbûk hmaisasawn a din sung cu Thlarau Thianghlim cun Hmun Thianghlimbik ih luhnak lamzin cu lăngter a si hrih lo ti a theihter. 9 Cuih thil cu tuih cān hrangah hmuhsaknak a si, cu tawkah an hlăn ṭheu mi thilpekpawl le thawiawknakpawl khan a betu ih sia le ṭha theihnak a famkimter thei lo ti a hmuhsak. 10 Cupawl cu rawl le in ding, khawlhfaiawkdān phunphun le tuahṭhatsalnak cān a thlen hlanih taksaruangpum hrangih an parih phût mi cīn le dānpawl an si.\n11 Sikhalsehla Khrih cu thil ṭha ra thleng dingpawlih Puithiam Lubik siin a ra ih, kut ih sak lo biakbûk, sersiam mipawl lakih tel lo, ropisawn le famkimsawn ah cun, 12 kan hrangah sankhuk tlennak a ngah hnuah, me thisen le câwno thisen si lo, amai thisen rori sawn thawn Hmun Thianghlim Bik ah sankhuk daihin vei khat a lut. 13 Ziangahtile câwpa le me thisen le câwla vutcâm, serh le sang dānih mibawrhhlawh parih theh mi hman in thianghlim ko taksa a faiter a si ahcun, 14 sankhuk Thlarau thawngih amah le amah bawrhhlawh kai loih Pathian hnenih hlanawtu, Khrih thisen cun a nung mi Pathian rian dingah nan sia le ṭha theihnak cu thil ti thi lak ihsin ziang tlukin a lo faiter sinsin pei?\n15 Cule thukham hmaisa hnuaiih dānpahbăltupawl thihnak hmangin a tlen hai zo ruangah, kawh mipawl cun sankhuk ro thutiam an co theinak dingah anih cu thukham thar remnak Palai a si.\n16 Ziangahtile rocahnak ca a umnak ah rocahnak ca tuahtu a thih a ṭul hrimhrim. 17 Ziangahtile thukham cu mi an thih hnu lawngah hmual a nei, a tuahtu a damsung cu hmual a nei lo. 18 Curuangah thukham hmaisa hman kha thisen tel loih dĭn a si lo. 19 Ziangahtile mi hmuahhmuah hnenah Mosi in Dān thu zulhih a thupek tinkim a sim laiah khan, câwnote thisen le me thisen cu tidai thawn, sahmul puan senlar thawn, hissop fung thawn a la ih, cazual le mipi hmuahhmuah a theh hai a si.\n20 «Himi hi Pathian in nan hnenih thu a lo pek mi thukham thisen a si,»\n21 Cuvek thothoin biakbûk le rawngbawlnak ih hman mi thilri hmuahhmuah cu thisen in a theh. 22 Cule Dān thu zulhin thil ziangkim deuhthaw hi thisen ih faiter an si ih, thisen suak loin ngaidamnak a um lo.\n23 Curuangah vanpawl ih thil um pianhmang kengpawl hman cuih thilpawl hmangih thenfai a ṭul a si ahcun, van thil taktakpawl sinsin cu hipawl hnakih ṭhasawn thawiawknak in thenfai an ṭul a si. 24 Ziangahtile Khrih cu kut ih sak mi hmun thianghlimpawl, a taktak băngpi a si mi ah lut loin, kan aiawhin Pathian hmaika-ih ding dingin van rori ah a lut sawn a si. 25 Mai thisen si lo kengin kum tin Hmun Thianghlim Bik ih lut ṭheu tu puithiam lubik vekin, Khrih cu amah le amah hlanaw leuhleuh dingin a lut ve lo. 26 Cutin si lo sehla, leilung umtir ihsin a tuar leuhleuh zo ding. Asinan atu san cem zawngah amah rori a thawiawknak in sual hloter dingah vei khat a rung lang. 27 Minung hrangah vei khat thi dingih ruat a si, cuihhnu ah thuṭhennak a um ding. 28 Cuvek thothoin, Khrih cu mi tampi ih sualpawl phur dingah vei khat hlăn a si. Hlawptlo zetih amah a rak hngaktupawl hnenah rundamnak ih hruailut dingin sual phur dingah si loin, a vei hnihnak a ra lang leh ding.\nKhrih Hlănawknak cu Vei Khat a Si\n1 Ziangahtile Dān cu a ra thleng lai ding mi, thil ṭhapawlih thlâm lawng a si ih, cuih thil ṭhapawl băngpi taktak cu a si lo. Curuangah kum tintei thawiawknak kêl an hlăn ṭheu mipawl cun a hlantupawl cu ziang tik hmanah famkim ko a tuah thei dah lo. 2 Cutin rak si lo sehla, a betupawl cu vei khat ah thenfai an si ding ih, sual theihawknak an neih nawn lo ding ruangah thilhlăn cu an rak bansan zo lo ding maw? 3 Asinan cuih thawiawknakpawl cun kum tinte sualpawl a theithartersal ṭheu. 4 Ziangahtile câwpapawlih thisen le mepawlih thisen in sualpawl a lahlo thei lo.\n5 Curuangah leitlun ih Jesu a rat tikah khan,\n«Thawinak le thilhlăn na duh lo ih,\nKa hrangah taksaruangpum i timtuahsak sawn a si.\n6 Meiur Thilhlănpawl le sual hrang thawinakpawl ah\nLunghmuinak na nei lo.\n7 Cun kei in, ‹Cazual sungih ka thuhla ngan a si bangin,\nNgai hnik, Maw Pathian, na duh mi tuah dingah ka ra,› ka ti,»\n8 A hmaisa ah, «Thawinak le thilhlăn ah le meiur thilhlănpawl le sual hrang thilhlănpawl cu na duh lo ih, cupawl ah lunghmuinak na nei fawn lo,» tiah a sim, cupawl cu Dān vekih hlăn mi an si. 9 Cun anih in, «Ngai hnik, Maw Pathian, na duh mi tuah dingah ka ra,» tiah a ti. A pahnihnak thukham a dĭn theinak dingah a hmaisa thukham cu a lahlo. 10 Cuih Pathian duhnak a tuahnak hmangin Jesu Khrih taksa kumkhaw daihih vei khat hlănnak thawngin tithianghlim kan si.\n11 Cule puithiam kip in ni tin rawngbawlin le sualpawl lahlo thei dah lo mi thawiawknak kêl hlan leuhleuh in an ding ṭheu. 12 Asinan anih cu sualpawl hrangih thawinak pakhat kumkhaw daihin a hlăn hnuah, Pathian kut vawrh lamah a to. 13 Cuih si thăwkin a ralpawl cu a keretnak vekih tuah thluh an si hlanlo a hngak. 14 Ziangahtile thianhlimter rero a si mipawl cu thilhlăn pakhat hmangin kumkhua a famkimter hai a si.\n15 Cumi cu Thlarau Thianghlim khal in in theihter. A hmaisabikah Thlarau Thianghlim cun, 16 «Himi hi, cumi hnuih anmah thawi ka tuah ding mi thukham cu a si, Bawipa in a ti, an thinlung ah ka Dānpawl ka ret ding, cule cupawl cu an ruahnak ah ka ngan ding,» tiah a ti. 17 Cuihtlunah a simbêt ih, «An sualpawl le dān loih an nundānpawl cu ka cîng nawn lo ding,» tiah a ti. 18 Atu ah hibangpawl ngaithiamnak hmun ah sual hrangih thilhlăn a um nawn lo.\nBeidawng lo dingih Kawhnak\n19 Curuangah u le nau tla, Jesu-ih thisen zarah hmun Thianghlimbik ih lut dingah ralṭhatnak kan nei, 20 a taksa a si mi puanzar hmangih nundān thar le nundān nung in dĭnsak mi hmangin le, 21 Pathian sungkua tlunah Puithiam Lubik kan neih ruangah, 22 kan thinlung ih sia le ṭha theihnak ṭhalo cu theh mi siin, kan taksa khal tidai thiang ih khawlh a si zo ruangah zumnak hnget famkim neiin le thinlung dik pu-in Pathian naih uhsi. 23 Thutiamtu cu a rinum ruangah, kan phuan mi kan zumnak hi hnîn dualdo loin kaihnget uhsi. 24 Cule duhdawtnak lamah le hnaṭuan ṭha ṭuannak lamah pakhat le pakhat căwkthoaw dingin ngaihtuah uhsi. 25 Mi hrekkhat tidān vekin, kan khawmawknak bansan loin, pakhat le pakhat thazang peawtăwn sawn uhsi. Ni cu a nai deuhdeuh ti nan theih bangin thazang peaw sinsin uh.\n26 Ziangahtile thutak theihnak kan co hnuah, kan sual hrim vivo asile, sualpawl hrangah thawinak a um nawn lo ih, 27 thuṭhennak ṭihnung zet rung thleng ding mi le dodaltupawl kangráltu ding aithawknak meisa lawng beisei ding a tâng sawn a si. 28 Mosi Dān a hnáwngtupawl cu theihpitu pahnih simaw, pathum simaw an um asile, zahngainak tel loin an thi ṭheu. 29 Pathian Fapa a ke hnuaiih a palbĕttu, amah tithianhlimnak thukham thisen thil thianghlim loih a ruattu le zangfahnak Thlarau a zuamtaitu cu ziang vek cawhkuanpeknak nasasin tuartlak ah so nan ruah? 30 Ziangahtile,\n«Phubalâk cu keimai ta a si, keimah in ka lehrūl ding,» ti le,\n«Bawipa in a mipawl thu a ṭhen ding,»\nti lehtu Bawipa cu kan thei.\n31 A nung mi Pathian kut ih tlak cu thil ṭihnung a si.\n32 Sihmansehla tuih hlan, êng nan rak co hnuih buainak nasazet nan tuar lai kha cîng ringring uh. 33 A cān ah cun mawhthluknakpawl le harsatnakpawl tuarin, miih zohnuam menah an lo tuah ih, cān dang leh ah cun, cutiih an tuah mipawl tuarpitu nan si. 34 Ziangahtile ṭemṭawn ih ka um tikah ka parah lainatnak nan nei, cule van ah a ṭhadeuh mi le rei a daih mi thil nan nei ti nan theih ruangah nan thilri an lo lawnsak lai khalah aipuang zetin nan um.\n35 Curuangah lawmman nasazet a nei mi, nan zumhngehnak cu hlăwnhlo hlah uh. 36 Ziangahtile Pathian duh zawng nan tuah hnuah, a lo tiamkăm mi nan co theinak dingah tuarfainak nan ṭul a si.\n37 Thutiam cu,\n«Rei lo te hnuah a ra ding mipa cu a ra ding, a rei nawn lo ding.\n38 Cule mifel cu zumnak in a nung ding,\nAsinan a dungtawlh asile,\nA parah ka thinlung in lunghmuinak a nei lo ding,»\n39 Sihmansehla kannih cu hlorál dingih dungtawlh mipawl lakih mi kan si lo ih, nunnak humhim dingih zumtupawl lakih mi kan si sawn a si.\n1 Zumnak cu ruahsan mi thilpawl a um rori a si ti theihnak, hmuh lo mi thilpawl theihfĕngnak a si. 2 Cuvek zumnak an neih ruangah khuahlan upapawl khan fak an rak hlawh.\n3 Tlolakpi hi Pathian kamsuakthu ih sersiam an si ih, cuticun hmuh mi thilpawl hi hmuh thei mi thilpawl ihsi sersiam mi an si lo ti zumnak in kan thei.\n4 Zumnak in Abel cun Kain hnakin thawinak ṭhasawn Pathian hnenah a hlan ih, cumi ruangah midingfel a si ti theihpinak a ngah ih, a thilpekpawl cu Pathian in a theihpi. Cule cumi ruangah Abel cu a thi zo ko nân, thu a sim rero lai thotho a si.\n5 Zumnak ruangah Enok cu thihnak hmu lo dingin lakhlo a si, «Pathian in a lakhlo ruangah hmuh a si nawn lo.» Lakhlo a si hlanah, anih cu Pathian lunghmuitertu a si ti theihpinak a nei. 6 Cule zumnak tel loin Pathian lunghmuiter theih a si lo, ziangahtile a hnenih a ratu cun amah cu a um rori a si ti le anih cu taima zetih amah hawltupawl lawmman petu a si ti a zum tengteng ding a si.\n7 Zumnak in Noah cun a hmuh hrih lo mi thilpawl thu ah ralrinnak pek a si hnuah, Pathian ṭihzahnak thawn a sungkuapawl rundamnak dingah lăwng a timtuah. Cuih a zumnak cun leitlun mipawl cu thiamlo a coter ih, zumnak zulhih dingfelnak ro cotu ah a cang.\n8 Zumnak in Abraham cu ro a co ding mi ram ih feh dingin kawh a si tikah, thu a lung. Khuiah a feh ding ti hman thei loin a păwksuak. 9 Zumnak in Abraham cu ram tiam ah khan mi ram ah mikhual in a um. Amah thawi thutiam bangrep co ve mi Isak le Jakob tla thawn thlam ah an cêng. 10 Pathian ih sak le tuah mi lungphum nei khawpi a hngah ruangah a si.\n11 Zumnak in Sarah khal in thutiamtu cu a rinum a si tiih a ruah ruangah favun theinak cahnak a ngah ih, favun thei nawn lo dingin a kum a luan hnuah fa a hring. 12 Curuangah amah cu mithi vek sihmansehla, mi pakhat ihsin, van arsi zat ih tam le siar cawk lo tifinriat kapih vunnel zat ih tam an suak.\n13 Cupawl hmuahhmuah cu thutiampawl congah loin zumnak ih an nun hnuah an thi, asinan thutiampawl cu hlaral ihsin an hmu ih, zumhngehnak an nei ih an rak hmuak. Leitlun ih an nun laiah mikhual le khualtlawng mi an si ti khal an phuang. 14 Ziangahtile cuvek thu a simtupawl cun anmai ram ding an hawl a si ti fiangten an thăn. 15 Cule an suahsan mi ram cu seherh taktak hai sehla, kirsalnak cān remcâng an rak hmu tengteng ding. 16 Asinan annih cun ram ṭhasawn an duh, cucu van ih um mi a si. Curuangah Pathian cun an Pathian tiih kawh ding a ning a zak lo, ziangahtile an hrangah khawpi a rak timtuahsak cia a si.\n17 Zumnak in Abraham cun, hniksak a si tikah khan Isak a hlan. Thutiampawl cotu cun a fapa neihsŭn a hlan a si. 18 Isak thuhla ah Pathian in, «Isak ah na cithlah tiih kawh a si ding,» tiah a ti.\n19 Mithi lak ihsi hmanin Isak cu Pathian in a kaitho thei a si tiin Abraham cun a ruat. A fapa cu hmuhsaknak ah thihnak ihsin a hmu lehsal.\n20 Zumnak in Isak cun thil ra thleng ding mi thu ah Jakob le Esau mal a sawm.\n21 Zumnak in Jakob in a thih zawngah, Joseph-ih fapa pahnih cu mal a sawm veve ih, a kianghrăwl zim vawk phahin Pathian a bia.\n22 Zumnak in Joseph cun a thih zawngah, Israel-mipawl an suah ding thu a phuang ih, a ruh thuhla ah thupek a pe.\n23 Zumnak in Mosi nu le pa cun Mosi a suah tikah khan naute hmel ṭha a si ti an hmuh ruangah, siangpahrang thupek khal ṭih loin thla thum sung an thup.\n24 Zumnak in Mosi cun a pitlin tikah Faro fanuih fapa tiih kawh ding cu a êl. 25 Rei lo te sung sual năwmnak cēn ih um hnakin, Pathian mipawl thawi zăwnzaih tuar a hril sawn. 26 Lawmman pek ding mi a thlir ruangah, Khrih ruangih mawhthluknak cu Izip ram ih hlawnthilpawl hnakin, lennak ropisawn ah a ruat. 27 Zumnak in siangpahrang thinlingnak ṭih loin, Izip ram a tlansan; ziangahtile hmuh theih lo pa a hmuh ruangah a tuar ṭenṭo a si. 28 Zumnak in fatir siatsuahtu in anmah a dai hai lonak dingah, Lantanak le thisen theh kha a hmang.\n29 Zumnak in Tipi Sen cu leiro parih feh vekin an fehtlăng, cuvekin Izip-mipawl in ti ve an tum ih, an pilhlo ṭheh.\n30 Zumnak in Jeriko kulh kha ni sarih sung an hēl hnuah a cim.\n31 Zumnak in hlawhhlâng Rahab cu thlingthlatupawl kha ṭhatei a rak cohlan hai ruangah thulung lo pawl zawngah a hlorál ve lo.\n32 Cule ziang ka simbêt hrih ding? Gideon thu, Barak thu, Samson thu, Jefthah thu, cuihtlunah David thu le Samuel le profetpawlih thu sim ningla cān in i daih lo ding. 33 Annihpawl cun zumnak in rampawl an la, diktakin thu an ṭhen, thutiampawl an co, kiosa kâ an cīpter, 34 meisa thiltitheinak an mitter ih, ralnâm hriam ihsin an luat, cahlonak ihsin cahter an si, raldonak ah miralṭha an si ih, ram dang ralkappawl an ṭekvaiter. 35 Nunaupawl in an mithipawl cu nungih kaihthawhsal siin an ngah. Cule mi dangpawl cu a ṭhasawn mi thawhsalnak an ngah theinak dingah runsuahnak êlin, sawisak an tuar. 36 Cule a dangpawl khal in hmuhsuamnak le vuaknak harsatnak an tuar. A si, cuihtlunah ṭemṭawnnak le thawngtlak khal an tuar. 37 Lungto ih den an si ih, ahphelin an um. Sualfawrh an si ih, ralnâm ih thah an si. Tuu vun le me vun sĭnin an vâkvai ih, rethei zet le zăwnzaihter le tuahsiatin an um. 38 Annihpawl hrangah leitlun hi umnaktlak a si lo. Thlaler le tlang lakah an vâkvai ih, lungpûk le leikua sungah an um.\n39 Cupawl hmuahhmuah cun zumnak ruangah fak an hlawh nân, thutiam mi cu an co lo. 40 Kanmah tel loin annih cu famkimter an silonak dingah, Pathian in kan hrangah thil ṭhasawn in pe a si.\nPathian in a Fāte Nun a Sim\n1 Curuangah kannih khal hi tluk nasa theihpitupawl mero in in kulh ruangah, thilrit tinkim le áwltei in awktu sual cu hlitthlain, kan hmaiih um mi tlan zuamawknak ah cun tuarfainak thawn tlân uhsi. 2 Kan zumnak hrampi le famkimtertu Jesu lam cu zohin tlân vivo uhsi, anih cun a hmaiih um mi aipuannak ruangah ningzahnak cu ziang hmanah siarloin, khraws cu a tuar, cule Pathian laltokham vawrh lamah a to. 3 Ziangahtile cau le thanau ih nan thinlung a umlonak dingah misualpawl hnen ihsin cu tluk dokalhnak a tuartu, amah cu ruat uh.\n4 Sual dokalhin thisen suak tiang nan ṭang hrih lo. 5 Cule fale hnenih sim vekih nan hnenih sim mi thazangpeknak thu cu nan rak hngilh zo. Anih in,\n«Ka fapa, Bawipaih nunsimnak kha nautat hlah awla,\nA lo kawk tikah na thanau fawn hlah;\n6 Ziangahtile Bawipa in a duhdawt mi cu nun a sim ṭheu ih, a cohlan mi fa kip in a vaw ṭheu,»\n7 Nunsimnak nan tuar asile, Pathian in fale vekin a lo ruat tinak a si; ziangahtile pa ih nunsim lo mi fa an um dah kêl maw? 8 Fale hmuahhmuah ih an tuar mi nunsimnak nan tuar lo a si ahcun, fangai si loin, fasâwn nan si tinak a si. 9 Cuihtlunah nunsimtu taksa dān ah pa kan nei cio ih, cupawl cu kan ṭihzah, thlaraupawlih Pa hnenah nasa sinsinih tlulutin, kan nung lo ding maw? 10 Ziangahtile annih cun ni málte sung cu anmai ṭha tidān in nun in sim ngai, asinan anih cun kan hlawknak dingah le a thianhlimnak ṭawmpitu kan si theinak dingah nun in sim sawn a si. 11 Cun ziang vek nunsimnak khal hi tuar laiah cun aipuanumin an lang lo ih, riahsiatumzain an lang sawn ṭheu; Cuti si hmansehla nehhnu ah cumi ih săwizăwi mipawl cun hnangamumza dingfelnak rah an suah ṭheu.\n12 Curuangah a khám mi kut le a cak lo mi khuk cu cakter uh. 13 Cule nan ke hrangah zintepawl dĭngter uh, cuticun kebái mi cu tuahmawhih um loin tidamin a um ding a si.\nPathian Tlansan lo dingih Ralrin Peknak\n14 Thianhlimnak le mi hmuahhmuah thawi remawknak cu dawi uh, thianhlimnak loin zohman in Bawipa an hmu lo ding. 15 Fimkhur zetin zohthla ringring uh, culole Pathian zangfahnak co bān loin nan um pang ding. A khâ mi hrâm a cerhsuak mi in a lo buaiter pang ding ih, cumi cun mi tampi a bawrhhlawhter pang ding. 16 Nunau-mipa sualnak tuahtu simaw, rawl vei khat ei menih a fatir sinak covo a zuartu Esau bangih Pathian zah lo tu simaw nan um pang ding. 17 Ziangahtile a lehhnu ah malsawmnak ro co duhin, mitthli tlain nasazetin dil hmansehla, lungthlengnak cān remcâng a hmuh lo ruangah anih cu hnawn a si ti nan thei.\n18 Ziangahtile nannih cu tham theih mi le meisa ih kăng mi, a dum le a thim umnak, thlipi hrannak tlang le, 19 tawtawrawt awn le kamsuakthupawlih aw umnak tlang, cuih aw a theitupawl in an hnenih kamsuakthu sim nawn lo dingih an dilnak hmun thleng nan si lo.\n20 Ziangahtile, «Ramsa hman in cuih tlang cu a dai asile, lungto ih denthat simaw, thálfung ih saithat simaw a si ding,» tiih thupek cu an tuar thei lo.\n21 Cule an thil hmuh mi cu ṭih a nung zet ih, Mosi in, «Ka ṭih tuk ih ka khūr a si,» tiah a ti a si.\n22 Asinan nannih cu Zion Tlang, a nung mi Pathian khawpi, van Jerusalem le vancungmi siar cawk lo hnen, 23 van ih hmin khum a si mi fatir kawhhran le pungkhawmpawl hnenah siseh, mi hmuahhmuah Thuṭhentu Pathian hnenah siseh, famkimter a si mi midikpawlih thlarau hnenah siseh, 24 thukham thar remnak Palai Jesu hnenah le Abel thisen hnakih thu ṭhasawn simtu ih thisen theh mi hnenah nan thleng zo.\n25 Nan hnenih thusimtu kha hnáwng lo dingin fimkhur uh. Ziangahtile leitlun ih anmah thusimtu rak hnáwngtupawl cu thuṭhennak in an luat lo a si ahcun, van ihsin thu run simtu kan hawisan ah cun kan luat lo sinsin ding. 26 Cu laiah a aw in leilung a hnînter. Asinan atu ah cun,\n«Leilung lawng si loin,\nVan khal vei khat ka hnînter leh ding,»\ntiah a rak tiamkam.\n27 Cun hi thu, «Vei khat,» ka hnînter leh ding ti mi ṭawngkam in, hnin theih lo mi thilpawl an hmun ringring theinak dingah, a hnîn thei mi, sersiam mi thilpawl ṭhawnhlo an sinak ding a sawh duh a si.\n28 Curuangah hnin theih lo mi ram kan co ding ruangah, zangfahnak nei uhsi, cumi ihsin upatnak le Pathian ṭihzahnak thawn cohlantlakin Pathian rawng kan bawl thei ding. 29 Ziangahtile kan Pathian cu kăngralhmang meisa a si.\n1 Unau duhdawtawknak cu peh vivo uh. 2 Mikhual zohṭhat thlahthlam hlah uh, ziangahtile cuvek tuahin mi hrekkhat in thei loin vancungmipawl an rak mikhual a si. 3 Ṭemṭawn mipawl cu an hnenih ṭemṭawn si ve mi vekin cîng ringring uhla, tuahsiat a tuartupawl cu nanmah khal taksaruangpum ih um nan si ve bangin cîng ringring hai uh.\n4 Ziangkim ah ṭhitumnak hi sunlawih si sehla, ihkhun cu bawrhhlawhter si hlah seh; cun nunau-mipa sualnak a tuahtupawl le uirepawl cu Pathian in thu a ṭhen hai ding. 5 Nan umtlandān cu duhhamnak tel lo mi si seh; nan thil neih mipawl ah diriam tawk uh. Ziangahtile amah in, «Ka lo tân ta dah lo ding ih, ka lo thlauthla dah fawn lo ding,» tiah a ti. 6 Curuangah,\n«Bawipa cu i bawmtu a si,\nKa ṭih lo ding.\nMinung in ka parah ziangso a tuah thei ding?»\ntiah ralṭha zetin kan ti thei.\n7 Pathian kamsuakthu nan hnenih a lo simtu, nan hotupawl kha cîng ringring uh, an nuncan rahsuah ruatin an zumnak cu cawng uh. 8 Jesu Khrih cu mizan, tuihsun le a kumkhuain a kêl ringring a si.\n9 Zirhawknak phunphun le danglam in hruaihloawter hlah uh. Ziangahtile zangfahnak ih thinlung hngehter cu thil ṭha a si; rawl in hngetter hlah uh, rawl cun a luahkhah mipawl hrangah hlawknak a pe lo. 10 Biakṭheng kan nei, cumi ah cun biakbûk rawngbawltupawl cun ei theinak an nei lo.\n11 Ziangahtile an thisen, puithiam lubik in sual hrangah hmun thianghlimbik sungih a luhpi mi rannungpawlih ruang cu riahhmun lengah ur a si. 12 Curuangah Jesu khal in, amai thisen rori in mipi a thianfaiter theinak dingah kulh kăwtka leng lamah a tuar ve. 13 Curuangah a mualphonak cu phurin, riahhmun lengah a hnenah feh uhsi. 14 Ziangahtile hi tawkah a hmun ding mi khawpi kan nei lo ih, a ra um lai ding mi khawpi cu kan hawl sawn a si.\n15 Curuangah Khrih zarah Pathian hnenah thangṭhatnak thawinak cu catbang loin hlan uhsi, cuih thawinak cu a hmin thangṭhatnak kan hmur rah hi a si. 16 Cutivek thawinak parah Pathian a lung a hmui ruangah thil ṭha tuah le hlawmawk cu hngilh hlah uh.\n17 Nanmah a lo hruaitupawlih thulung uhla, an hnenah tlulut uh, ziangahtile annih cun an hnaṭuandān Pathian hnenih rel ṭheh leh ding an si bangin nan thlarau an kilkhawi a si. Thinnatnak thawn si loin, aipuannak thawn lo kilkhawi hai seh, ziangahtile an thin a nat asile nan hrangah hlawknak a um lo.\n18 Kan hrangah thlacam uh, ziangahtile thil ziangkimah dik zetih nun duhin sia le ṭha theihnak ṭha kan nei ti kan theifiang. 19 Asinan nan hnenih ka rat cing theinak dingah, cumi cu tuah dingin ka lo ngen hleice a si.\nThlawsuahpeknak le Cibaibûknak\n20 Cun hnangamdaihnak Pathian, Tuukhāltu ropi a si mi, kan Bawipa Jesu, kumkhaw thukham thisen zarah mithi lak ihsi a kaithosaltu khan, 21 a duh zawng nan tuah theinak dingah, thil ṭha ṭuannak tinkim ah lo famkimter hram seh. Cule Jesu Khrih zarah, anih cu nanmah ah ṭuan hram seh, cucu a lungawi zawng zet a si. Cuih Jesu Khrih hnenah ropitnak cu kumkhuain kumkhua tiang um seh. Amen.\n22 Cule u le nau tla, ṭawngkam málten ca ka lo kuat ruangah hi thazangpeknak ṭawngkam hi ngaithla hram dingin ka lo ngen hai a si. 23 Kan unaupa Timothy kha an suah zo ti rak thei uh, amah a rat cing mai asile, a zawngah ka ra lo hmu hai ding.\n24 Nan hruaitupawl hmuahhmuah le mithiangpawl hmuahhmuah kha cibai in rak bûksak uh. Italy ih umpawl in cibai an lo bûk.\n25 Nan zate hnenah zangfahnak um hram seh. Amen.


Pum Sungih Um Lai Naute In Himi Thil (6) An Duh Bik – Meifar\nNauhak thuhla zingzoitu pawlin nauhak cu pum sungih an um lai ihsin nunsim ding an ti. Pum sungih um naute in duhmi thil (6) an nei, thla 9 sung rori nui pum sungah an rak um ih lenglam khawvel ih thilthleng pawl hi an hmu ve thei lo nan an rak theithei.\n(1) Thil Thlum An Ngaina: Pum sungih um naute in thil thlum an ngaina, naupai lai ahhin thil ei cakmi phunphun na nei men thei nan na pum sungih um naute in thil thlum hi a duhbik. Na taksa ih hiarmi kha na pum sungih um naute ih hiarmi a si cuang lo, na taksa cahnak dingah na hiarmi pawl cu ei ko awla na pum sungih ummi naute hrang khalah thil thlum (ice cream tivek…) ei uar aw.\n(2) Takkolh: Pum sungih um naute in takkolh hi an rak ngaina in nuam an ti thei zet. Takkolh tik khalah tidai hlum thawn takkolh hi an ngaina cuang, tidai hlum tuk lo, malte hlum (warm water) thawn takkolh hi an duhbik mi a si.\n(3) Nemten Tham: Na pum khal nemten, dimten tham ṭheu aw. Na pum sungih um naute in arak feel ve thei ih nemten tham rero hi nuam an ti tuk.\n(4) Nui Aw: Zarh 18 an kim tikah cun a hna hi a ṭha zo. Cun an theih hmaisabik mi aw cu nui aw a si. Ziangtik lai caan khalah nui aw hi an thei duh ringring, curuangah na pum sungih um naute kha be ṭheu awla Pathian thu tla sim ṭheu aw.\n(5) Awnmawi (Music): Pum sungih um naute in awnmawi music hi an ngaina zet. Awnmawi khalah awnmawi nem (soft music) hi an duh cuang, awnmawi hnok ruiri tivek cu an duh lo ih an hrangah a ṭha lo. Curuangah na pum sungih um naute kha Pathian thangṭhatnak zaihlai mawi tivek ngaiter ṭheu awla a harhdamnak khal a ṭha ding.\n(6) Nui Hni Aw: Pum sungih um naute ih an duhbik mi cu sunghno nui hni aw theih hi a si. Nui hni aw an theih tikah an thisen fehdan a ṭha ih an taksa hrang khalah siivai ṭhabik a si tin zingzoitu pawlin an phuang. Curuangah nau na pailai ahcun lungawi in hni tum ringring aw, thinharnak thuhla lam hi ruat tamtuk duh hlah. Na hni tam asilen na pum sungih um naute khal lungawi in a damṭha vivo ding.


Kawl Ralkap pawl i Tumtahmi – Pu Ngun Thawng - Falam Online Media\n2008 daanhrampi hmang thotho in hril awknak tuah (Kumkhat an ti nan thlaruk voi hnih bet theih asi ruangah kum 2 asi thei, cumi ṭhehin thla 6 sungah tuah ding ti asi ruangah kumhnih le hrek a rei ding)\nHrilawknak commission daan thleng (FPTP daan hmanmi hi PR daan i thleng, PR timi cu party vote asi i vote ngahzat in MP co asi. 2015 hrilawknakah NLD in vote 12 million USDP in vote 5 million an ngah ruangah NLD in MP 12 an ngah le USDP in MP 5 an ngah dingih USDP in 26% an ngah thei ding ruangah 25+26=51 an ngah dingih anmah cozah kumkhua an si ringring theinak asi)\nRampihuap cangvai thei party hi USDP asi i ralkap in a dang Kawl party hupphurhmi an neilo. Curuangah NLD cangvai thei loih tuah an tumnak asi. Cucu anmai duhmi party nehtir ringring tumtah asi.\n2008 daanhrampi tuah tum lai ah NLD in daanhrampi tuahmi an nei ve. Cumi ah CM hi mahte hrilawk asi dingih vuanzi pawl hman hi CM in amah thawn ṭuan tlang dingah MP sungin a hril ding ti asi. Parliament daan rori asi. Pi Aung San Suu Kyi in a tumtahmi a relmi cu unit tinten thil tithei nak power neih cio ding ti asi i federal rori asi.\n2008 buai lai ah caan tawite sung tamadah rak ṭuantu U Sein Lwin in mi 50000 kan kap that dingih an bokvakin kan kebeu ah an ra kun mai ding ati. Tu khal a nini’n an sual deuhdeuh ding. Aanaasin hmuahhmuah hi an sun an cem tiang an ṭang ringring. Mipi ṭanrual ahcun a netnakah mipi’n an neh thotho.\nRalkap cozah ti’n pompitu ram an umlo. Tuiṭum neh rori a ṭul. Federal daanhrampi neih a ṭul. Ramsungih mipi cangvaihnakah CDM a thupi tuk.\n← Mipi cetcangdan thlingthlatu Palik pahnih cu ningzak neknek dingin an hrem\nHmun 6 ih duhphorhnak neitu mipi lakah Minung 13 kahthat an si →\nYangon ih SAC ralhraang cetcangdan cun Mipi thinhennak sosangter\nJuly 27, 2021 Ni Hnem Sung 0


Putin thu suah thar cu Jews ciimit tumtu Hitler hmuithlam a cuang - Falam Online Media\nPutin thu suah thar cu Jews ciimit tumtu Hitler hmuithlam a cuang\nUkraine ram luhcilh dingih thusuahtu Russia President Vladimir Putin cu a tumtah mi a tuah suak thei lo ruangah le an cangvai tum dan sunglam thu a puut darh cingcing ruangah a thin hen nak cu a milai pawl par ah a ṭuan thok thlang.\nAmah thawn naivaitu a mi rinsan pawl lak ihsin an sunralnak mawhphurtuding a hawl thok rero tiah theih a si.\nRualṭha vekih a zoh mi, Vacation tivek tiang a fehpi mi Russia defence minister Sergei Shoigu par ih a hmuh dan khal a danglam zo. Cuhleiah thu pakhatkhat cang sual pangin Putin aiawh theituding FSB security service hotu Alexander Bortnikov le chief of Russian general staff Valery Gerasimov par khalah pressure nasaten a pe tiah an sung thu pholangtu hminthup pakhat cun Mirror hnen ah a sim.\nFurious Vladimir Putin launches witch-hunt of Kremlin inner circle to find ‘guilty men’https://t.co/zAx8LjJPPE\n— The Daily Record (@Daily_Record) March 23, 2022\n“A thin so bik pakhat cu US le UK intelligence service pawl in Russia ralkap cangvai danding an rak thei cia ringring. Russia in Ukraine a luhcilh ding thu khal thupeknak a suah hlan ah dik zetin an rak phuang cia. Cun, a mi bat pakhat bet cu Deputy Chief of the General Staff Igor Kostyukov hi a si. A rei hlan ah a sinak hlit sak thei dinhmun a si” tiah amahcun a ti.\nRussia President Vladimir Putin in a mi rinsan pawl par ih a hmuh dan a ti danglam mi cu Ralhraang Hitler in 1934 kum, June 30 ihsin July 2 sungih a ham ṭhat nak ding hrang a ralbawi ṭhenkhat le hruaitu ṭhenkhat a thatter ciam co ṭum “Night of the Long Knives lole Operation Hummingbird” tiih koh mi mithat cangvaihnak thawn mithiam pawl in an tahṭhim.\nFurious Vladimir Putin has started a witch-hunt of his most trusted inner circle to find the “guilty men” responsible for the failure of his war strategy.#UkraineRussiaCrisis#Russia#putinhttps://t.co/aOJ6gRnBlc\n— Irish Daily Mirror (@IrishMirror) March 23, 2022\n“Hitler ih “Operation Hummingbird” ah mipum 80 luan a that. Amah bangran ih a zuam theituding le a mah direct thupeknak hnuai ah ralkap um thei dingin a lamṭang pawl khal a that. Cumivek hmuithlam cu Russia President Vladimir Putin ah a lang” ti`n an sung thu pholangtu cun a rel.\nRussia hruaitu lakah raltho duhlotu an um ih, Ukraine President that dingin, paisa pekin mithat thiam an hlang thu khal, an rak puut darhter ruangah voi 3 rori Ukraine President thih a luat dah zo a si.\n← SAC Ralhraang in Wesley Siizungpi ih hmuhaw tumtu mina 2 an kai\nSAC ralhraang in Vanzam thawn ramsung khualtlawng sukso pawl hrangah Daan thar a tuah →\nUkraine cozah in Russia ralkap an siim lai Video kimciangin thlah darh


Kalay Thawnginn Sungah Buainak A Suak Ih Ralhrang In Thawngtla 7 An Kap That, CNDF Paralṭha Ih Nunnak Liam – Meifar\nKalay Thawnginn Sungah Buainak A Suak Ih Ralhrang In Thawngtla 7 An Kap That, CNDF Paralṭha Ih Nunnak Liam\nMarch 16, 2022 admin Lawrkhawm 0\nRalhrang pawlin Kalaymyo thawnginn sungih thawngtla 7 cu an tlansuak tum ruangah an kap that thu March 15 ah thuthang an suah. An kahthatmi lakah Falam khuami Salai Shalom Siang Thang Lian@Van Dam (kum 28) khal a telve, Salai Shalom hi ralhrang in thuneihnak an lak pekte ah lamzawhnak ih hruaitu pakhat a si ih rinsanmi mino khal a si.\nCumi hnuah hriamkai in ralhrang pawl a do ih CNDF in a lut. Chin National Organization in, “Suunnak Capi (5/2022) Chin National Defense Force (CNDF) ralkap, paralṭha Salai Shalom Siang Thang Lian @Van Dam (kum 28)cu March 15, 2022 ni ah amah ih tiamkamnak a tuah vekin ram le miphun hrangah a nunnak a hlan a si” tin an tarlang.\nRalhrang pawl thuthang ah, “Thawngtla Van Dam ih hruaimi mipum 50 hrawngin thawnginn ṭuanvo neitu cu an kaihrem ih tlansuah an tum” tin an kahthatmi tuksumza zuk pawl thawn an tarlang. Asinan, ralhrawng pawl ih thuthang hi a dik lo, tlansuah an tum lo.\nThawnginn ṭuanvo neitu palik thawn an hmuaw thiam lo, remawk lonak aum ruangah ralhrang pawlin an kap that. An kahthatmi pawl hi PDF pawl an si, thawngtla mithi le hliamtuar 30 hrawng an um. Tu’ah ralhrang pawlin thawngtla pawl cu an vuakvel tin Khit Thit Media ah an tarlang ih ralhrang pawlin thuthang diklo an suah thu an pholang.\nSalai Shalom Siang Thang Lian In Ram Le Miphun Hrangah A Nunnak A Hlan